Súradnice: 42°08′37″S 24°44′58″V﻿ / ﻿42,14361°S 24,74944°V﻿ / 42.14361; 24.74944

**Radnica** (bulh. Община – *Obština*), alebo **Radničný dom** (bulh. Общински дом – *Obštinski dom*), v minulosti známa aj ako **Okružná komora** (bulh. Окръжната палата – *Okrăžnata palata*) je budova radnice zo začiatku 20. storočia, nachádzajúca sa v centrálnej časti mesta Plovdiv v Plovdivskej oblasti v južnom Bulharsku.

Lokalita
--------

Budova plovdivskej radnice leží v centrálnej časti mesta Plovdiv na dnešnom námestí „Stefan Stambolov" (bulh. площад „Стефан Стамболов" – *ploštad „Stefan Stambolov*) a v susedstve tzv. „hlavnej" ulice „Kňaz Aleksandăr I" (bulh. улица „Княз Александър I").

Dejiny a súčasnosť
------------------

V roku 1911 bola vypísaná celoštátna súťaž na projekt budovy pre centrálu vtedajšej tzv. Okružnej stálej komísie. Od tohto účelu bolo odvodené aj prvé meno budovy - *Okružná komora*. V súťaži zvíťazil architekt Nikola Nešov, ktorý stavbu naprojektoval. S výstavbou budovy sa začalo v roku 1912 a trvala do roku 1914, pričom bola prerušovaná v dôsledku balkánskych vojen. Oficiálne otvorenie budovy prebehlo následne v roku 1915. V budove boli umiestnené rôzne inštitúcie. Hneď od začiatku tam bola umiestnená ordinácia okružného lekára a neskôr aj inžinierske a poľnohospodárske služby, ako aj Okružné múzeum. Neskôr v budove sídlilo aj policajné riaditeľstvo a po roku 1959 aj komunistická tzv. *Ľudová rada*.

V súčasnosti budova plní čisto administratívne účely a je okrem úradov samotnej mestskej radnice aj sídlom okresného úradu.

Charakteristika
---------------

Budova bola pôvodne stavaná ako centrála vtedajšej *Okružnej stálej komisie* (bulh. Окръжна постоянна комисия – *Okrăžna postojanna komisija*). Radnica si do súčasnosti zachovala svoj pôvodný vzhľad. Bola postavená v neobarokovom slohu a jej predné priečelie je bohato zdobené ornamentami. Autorom projektu radnice je sofijský architekt Nikola Nešov, ktorý ukončil štúdium architektúry v nemeckom Stuttgarte a na budove uplatnil veľké množstvo ozdobných prvkov vo forme arkád, pilastrov, girlánd a geometrických dekoratívnych ornamentov, ktoré sú typické aj pre ostatné stavby tohto autora na mnohých miestach Bulharska. Na centrálnej časti strechy je umiestnená ozdobná veža.

V interiéri je dôležitým prvkom široké schodisko, ktoré sa neskôr rozdvojuje a ako dvojramenné vedie od vchodu na druhé poschodie budovy. Hlavnou časťou interiéru je zasadacia sieň, ktorá sa nachádza na konci centrálnej časti poschodia. Sála je charakteristická aj zvonku, keďže časť fasády smerujúca do námestia, kde sa táto miestnosť nachádza, je vybavená vysokými arkádovitými oknami a balkónom. Stredom poschodia vedie koridor po ktorého bokoch sú umiestnené jednotlivé kancelárie.

Priestor námestia pred budovou radnice je parkovo upravený s lavičkami.

Galéria
-------

* Pohľad na námestie s budovou radnice v nociPohľad na námestie s budovou radnice v noci
* Pohľad na hlavné priečelie budovy radnicePohľad na hlavné priečelie budovy radnice

Referencie
----------

1. 1 2 3 4 5 6 7 8 9 10 11 12 13 14 15  MELNIŠKA-EKIMOVA, Mariana; GEROV, Aleksandăr N. Kăštite govoriat. Sofia : Nov bălgarski univerzitet. 2019. 348 s. ISBN 9786192330507. S. 213 – 215. (po bulharsky)
2. 1 2 3 4 5 6 7 8 9 10 11 12 13 14 15 16 17 18 19 20  RAJČEVSKI, Georgi, Georgi. Plovdivska enciklopedija – šesto preraboteno i dopălneno izdanie. Plovdiv : Izdatelska kăšta „Glas". 2017. 474 s. ISBN 9789544915537. S. 286. (po bulharsky)
3. 1 2 3 4 5 6  TRĂNKOVA, Dimana; GEORGIEV, Antoni. A Guide to Millenial Plovdiv. Free Speech International Foundation. 2019. 192 s. ISBN 9786199131213. S. 122 – 123. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Radnica (Plovdiv)**